### Resume

Forslag til mødekalender 2024 forelægges til Byrådets godkendelse. Forslaget indeholder også mødeplan for Økonomiudvalget og de stående udvalg, da disse møder fastlægges på baggrund af møderne i Byrådet.

### Sagsfremstilling

Byrådet beslutter, hvornår de ordinære møder skal afholdes, og mødeplanen skal offentliggøres.

Forslag til mødekalender 2024 forelægges derfor til Byrådets godkendelse.

Forslaget indeholder også mødeplan for Økonomiudvalget og de stående udvalg, da disse møder fastlægges på baggrund af møderne i Byrådet. Desuden fremgår møder i Beredskabskommissionen og møder i Børn- og Ungeudvalget (tvangsfjernelsesudvalget).

Mødekalender 2024 tager som tidligere år udgangspunkt i et tre ugers skift, og således, at der i videst muligt omfang tages hensyn til helligdage, ferier og allerede nu kendte større arrangementer, for eksempel KL's konferencer. I foråret giver placeringen af helligedage og KL's konferencer en række udfordringer, hvorfor møderne særligt i marts, april og maj ikke følger det almindelig tre ugers skifte.

Det foreslås som hidtil, at fredage og juli måned er mødefri. Ligeledes er der ikke placeret møder i uge 51, hvorfor møderne ligger tættere mellem efterårsferien og julen.

Tre ugers skiftet tager udgangspunkt i følgende:

* I den første uge afholdes der som udgangspunkt ikke møder.
* I den anden uge afholdes der møder i Økonomiudvalget om mandagen.
* I den tredje uge afholdes der Byrådsmøder om onsdagen og møder i de stående udvalg.

Forud for Byrådets møder planlægges temamøder og Byrådets time fra kl. 13.00 med emner af overordnet betydning for kommunen og af generel interesse for Byrådets medlemmer. Temamøder kan dog afholdes på andre dage, hvor det vurderes mest hensigtsmæssigt.

### Historik

Kommunaldirektøren indstiller, 12. juni 2023, pkt. 125:

at Borgmesteren indstiller, at Byrådet godkender mødekalender 2024.

Beslutning fra Økonomiudvalget, 12. juni 2023, pkt. 125:

Anbefales.

Fraværende: Vagn Olsen og Britt Jacobsen.

### Beslutning

Godkendt.

Fraværende: Tom Frederiksen. I stedet mødte Zacharias Kjeldsen.